amanoisuno/poet huggingface dataset:
有感 司空圖
國事皆須救未然，漢家高閣漫淩煙。功臣盡遣詞人贊，不省滄洲畫魯連。
歌 司空圖
處處亭台只壞牆，軍營人學內人妝。太平故事因君唱，馬上曾聽隔教坊。
偈 司空圖
人若憎時我亦憎，逃名最要是無能。後生乞汝殘風月，自作深林不語僧。
鸝 司空圖
不是流鶯獨佔春，林間彩翠四時新。應知擬上屏風畫，偏坐橫枝亦向人。
白菊雜書四首 司空圖
黃昏寒立更披襟，露浥清香悅道心。卻笑誰家扃繡戶，正熏龍麝暖鴛衾。四面雲屏一帶天，是非斷得自翛然。此生只是償詩債，白菊開時最不眠。狂才不足自英雄，僕妾驅令學販舂。侯印幾人封萬戶，儂家只辦買孤峰。黃鸝囀處誰同聽，白菊開時且剩過。漫道南朝足流品，由來叔寶不宜多。
漫題 司空圖
經亂年年厭別離，歌聲喜似太平時。詞臣更有中興頌，磨取蓮峰便作碑。
率題 司空圖
宦路前銜閑不記，醉鄉佳境興方濃。一林高竹長遮日，四壁寒山更閏冬。
澗戶 司空圖
澗戶芳煙接水村，亂來歸得道仍存。數竿新竹當軒上，不羨侯家立戟門。
故鄉杏花 司空圖
寄花寄酒喜新開，左把花枝右把杯。欲問花枝與杯酒，故人何得不同來。
華上二首 司空圖
故國春歸未有涯，小欄高檻別人家。五更惆悵回孤枕，猶自殘燈照落花。關外風昏欲雨天，薺花耕倒枕河壖。村南寂寞時回望，一隻鴛鴦下渡船。
夢中 司空圖
幾多親愛在人間，上徹霞梯會卻還。須是蓬瀛長買得，一家同占作家山。
榜下 司空圖
三十功名志未伸，初將文字競通津。春風漫折一枝桂，煙閣英雄笑殺人。
涔陽渡 司空圖
楚田人立帶殘暉，驛迥村幽客路微。兩岸蘆花正蕭颯，渚煙深處白牛歸。
偶作 司空圖
索得身歸未保閑，亂來道在辱來頑。留侯萬戶雖無分，病骨應消一片山。
寓居有感三首 司空圖
亦知世路薄忠貞，不忍殘年負聖明。只待東封沾慶賜，碑陰別刻老臣名。不放殘年卻到家，銜杯懶更問生涯。河堤往往人相送，一曲晴川隔蓼花。黑須寄在白須生，一度秋風減幾莖。客處不堪頻送別，無多情緒更傷情。
淮西 司空圖
鼇冠三山安海浪，龍盤九鼎鎮皇都。莫誇十萬兵威盛，消個忠良效順無。
河湟有感 司空圖
一自蕭關起戰塵，河湟隔斷異鄉春。漢兒盡作胡兒語，卻向城頭罵漢人。
自gM鄉北歸 司空圖
巴煙冪冪久縈恨，楚柳綿綿今送歸。回避江邊同去雁，莫教驚起錯南飛。
青龍師安上人 司空圖
災曜偏臨許國人，雨中衰菊病中身。清香一炷知師意，應為昭陵惜老臣。
山中 司空圖
凡鳥愛喧人靜處，閑雲似妒月明時。世間萬事非吾事，只愧秋來未有詩。
有感二首 司空圖
自古經綸足是非，陰謀最忌奪天機。留侯卻粒商翁去，甲第何人意氣歸。古來賢俊共悲辛，長是豪家拒要津。從此當歌唯痛飲，不須經世為閒人。
閑夜二首 司空圖
道侶難留為虐棋，鄰家聞說厭吟詩。前峰月照分明見，夜合香中露臥時。此身閑得易為家，業是吟詩與看花。若使他生拋筆硯，更應無事老煙霞。
雨中 司空圖
維摩居士陶居士，盡說高情未足誇。簷外蓮峰階下菊，碧蓮黃菊是吾家。
送道者二首 司空圖
洞天真侶昔曾逢，西嶽今居第幾峰。峰頂他時教我認，相招須把碧芙蓉。殷勤不為學燒金，道侶惟應識此心。雪裏千山訪君易，微微鹿跡入深林。
重陽阻雨 司空圖
重陽阻雨獨銜杯，移得山家菊未開。猶勝登高閑望斷，孤煙殘照馬嘶回。
省試 司空圖
粉闈深鎖唱同人，正是終南雪霽春。閑系長安千匹馬，今朝似減六街塵。
有贈 司空圖
有詩有酒有高歌，春色年年奈我何。試問羲和能駐否，不勞頻借魯陽戈。
證因亭 司空圖
峰北幽亭願證因，他生此地卻容身。上方僧在時應到，笑認前銜記寫真。
頃年陪恩地赴甘棠之召感動留題 司空圖
去時憔悴青衿在，歸路淒涼絳帳空。無限酬恩心未展，又將孤劍別從公。
九月八日 司空圖
已是人間寂寞花，解憐寂寞傍貧家。老來不得登高看，更甚殘春惜歲華。
敷溪橋院有感 司空圖
昔歲攀遊景物同，藥爐今在鶴歸空。青山滿眼淚堪碧，絳帳無人花自紅。
寺閣 司空圖
昔歲登臨未衰颯，不知何事愛傷情。今來攬鏡翻堪喜，亂後霜須長幾莖。
武陵路 司空圖
橘岸舟間罾網掛，茶坡日暖鷓鴣啼。女郎指點行人笑，知向花間路已迷。
南北史感遇十首 司空圖
雨淋麟閣名臣畫，雪臥龍庭猛將碑。不用黃金鑄侯印，盡輸公子買蛾眉。漢世頻封萬戶侯，雲台空峻謝風流。江南不有名儒相，齒冷中原笑未休。天風斡海怒長鯨，永固南來百萬兵。若向滄洲猶笑傲，江山虛有石頭城。花迷公子玉樓恩，鏡弄佳人紅粉春。不信關山勞遠戍，綺羅香外任行塵。兵圍梁殿金甌破，火發陳宮玉樹摧。奸佞豈能慚誤國，空令懷古更徘徊。行樂最宜連夜景，太平方覺有春風。千金盡把酬歌舞，猶勝三邊賞戰功。桃芳李豔年年發，羌管蠻弦處處多。海上應無三島路，人間惟有一聲歌。佳人自折一枝紅，把唱新詞曲未終。惟向眼前憐易落，不如拋擲任春風。景陽樓下花鈿鏡，玄武湖邊錦繡旗。昔日繁華今日恨，雉媒聲晚草芳時。亂後人間盡不平，秦川花木最傷情。無窮紅豔紅塵裏，驟馬分香散入營。
狂題二首 司空圖
草堂舊隱猶招我，煙閣英才不見君。惆悵故山歸未得，酒狂叫斷暮天雲。須知世亂身難保，莫喜天晴菊並開。長短此身長是客，黃花更助白頭催。
紅茶花 司空圖
景物詩人見即誇，豈憐高韻說紅茶。牡丹枉用三春力，開得方知不是花。
秋燕 司空圖
從撲香塵拂面飛，憐渠只為解相依。經冬好近深爐暖，何必千岩萬水歸。
見後雁有感 司空圖
笑爾窮通亦似人，高飛偶滯莫悲辛。卻緣風雪頻相阻，只向關中待得春。
移桃栽 司空圖
獨臨官路易傷摧，從遣春風恣意開。禪客笑移山上看，流鶯直到檻前來。
憶中條 司空圖
燕辭旅舍人空在，螢出疏籬菊正芳。堪恨昔年聯句地，念經僧掃過重陽。
樂府 司空圖
五更窗下簇妝台，已怕堂前阿母催。滿鴨香熏鸚鵡睡，隔簾燈照牡丹開。
放龜二首 司空圖
卻為多知自不靈，今朝教汝卜長生。若求深處無深處，只有依人會有情。世外猶迷不死庭，人間莫恃自無營。本期滄海堪投跡，卻向朱門待放生。
燈花三首 司空圖
蜀柳絲絲冪畫樓，窗塵滿鏡不梳頭。幾時金雁傳歸信，剪斷香魂一縷愁。姊姊教人且抱兒，逐他女伴卸頭遲。明朝鬥草多應喜，翦得燈花自掃眉。閏前小雪過經旬，猶自依依向主人。開盡菊花憐強舞，與教弟子待新春。
偶題三首 司空圖
浮世悠悠旋一空，多情偏解挫英雄。風光只在歌聲裏，不必樓前萬樹紅。小池隨事有風荷，燒酹傾壺一曲歌。欲待秋塘擎露看，自憐生意已無多。遼陽音信近來稀，縱有虛傳逼節歸。永日無人新睡覺，小窗晴暖螖蟲飛。
華下對菊 司空圖
清香裛露對高齋，泛酒偏能浣旅懷。不似春風逞紅豔，鏡前空墜玉人釵。
與都統參謀書有感 司空圖
驚鸞迸鷺盡歸林，弱羽低垂分獨沈。帶病深山猶草檄，昭陵應識老臣心。
漫題 司空圖
無宦無名拘逸興，有歌有酒任他鄉。看看萬里休征戍，莫向新詞寄斷腸。
商山二首 司空圖
清溪一路照羸身，不似雲台畫像人。國史數行猶有志，只將談笑繼英塵。馬上搜奇已數篇，籍中猶愧是頑仙。關頭傳說開元事，指點多疑孟浩然。
與伏牛長老偈二首 司空圖
不算菩提與闡提，惟應執著便生迷。無端指個清涼地，凍殺胡僧雪嶺西。長繩不見系空虛，半偈傳心亦未疏。推倒我山無一事，莫將文字縛真如。
客中重九 司空圖
楚老相逢淚滿衣，片名薄宦已知非。他鄉不似人間路，應共東流更不歸。
柳二首 司空圖
誰家按舞傍池塘，已見繁枝嫩眼黃。漫說早梅先得意，不知春力暗分張。似擬淩寒妒早梅，無端弄色傍高臺。折來未有新枝長，莫遣佳人更折來。
光啟丁未別山 司空圖
草堂琴畫已判燒，猶托鄰僧護燕巢。此去不緣名利去，若逢逋客莫相嘲。
石楠 司空圖
客處偷閒未是閑，石楠雖好懶頻攀。如何風葉西歸路，吹斷寒雲見故山。
力疾馬上走筆 司空圖
釀黍長添不盡杯，只憂花盡客空回。垂楊且為晴遮日，留遇重陽即放開。
華陰縣樓 司空圖
丹霄能有幾層梯，懶更揚鞭聳翠蜺。偶憑危欄且南望，不勞高掌欲相攜。
南至四首 司空圖
今冬臘後無殘日，故國燒來有幾家。卻恨早梅添旅思，強偷春力報年華。花時不是偏愁我，好事應難總取他。已被詩魔長役思，眼中莫厭早梅多。年華亂後偏堪惜，世路拋來已自生。猶有玉真長命縷，樽前時唱緩羈情。一任喧闐繞四鄰，閑忙皆是自由身。人來客去還須議，莫遣他人作主人。
蓮峰前軒 司空圖
人間上壽若能添，只向人間也不嫌。看著四鄰花競發，高樓從此莫垂簾。
步虛 司空圖
阿母親教學步虛，三元長遣下蓬壺。雲韶韻俗停瑤瑟，鸞鶴飛低拂寶爐。
劍器 司空圖
樓下公孫昔擅場，空教女子愛軍裝。潼關一敗吳兒喜，簇馬驪山看禦湯。
乙丑人日 司空圖
自怪扶持七十身，歸來又見故鄉春。今朝人日逢人喜，不料偷生作老人。
攜仙籙九首 司空圖
嶽北秋空渭北川，晴雲漸薄薄如煙。坐來還見微風起，吹散殘陽一片蟬。一半晴空一半雲，遠籠仙掌日初曛。洞天有路不知處，絕頂異香難更聞。決事還須更事酬，清譚妙理一時休。漁翁亦被機心誤，眼暗汀邊結釣鉤。跡不趨時分不侯，功名身外最悠悠。聽君總畫麒麟閣，還我閑眠舴艋舟。仙凡路阻兩難留，煙樹人間一片秋。若道陰功能濟活，且將方寸自焚修。若有陰功救未然，玉皇品籍亦搜賢。應知譚笑還高謝，別就滄洲贊上仙。英名何用苦搜奇，不朽才銷一句詩。卻賴風波阻三島，老臣猶得戀明時。剪取紅雲剩寫詩，年年高會趁花時。水精樓閣分明見，只欠霞漿別著旗。此生得作太平人，只向塵中便出塵。移取碧桃花萬樹，年年自樂故鄉春。
浪淘沙 司空圖
不必長漂玉洞花，曲中偏愛浪淘沙。黃河卻勝天河水，萬里縈紆入漢家。
贈日東鑒禪師 司空圖
故國無心度海潮，老禪方丈倚中條。夜深雨絕松堂靜，一點飛螢照寂寥。
暮春對柳二首 司空圖
縈愁惹恨奈楊花，閉戶垂簾亦滿家。惱得閒人作酒病，剛須又撲越溪茶。洞中猶說看桃花，輕絮狂飛自俗家。正是階前開遠信，小娥旋拂碾新茶。
戊午三月晦二首 司空圖
隨風逐浪劇蓬萍，圓首何曾解最靈。筆硯近來多自棄，不關妖氣暗文星。牛誇棋品無勍敵，謝占詩家作上流。豈似小敷春水漲，年年鸞鶴待仙舟。
偶書五首 司空圖
情知了得未如僧，客處高樓莫強登。鶯也解啼花也發，不關心事最堪憎。自有池荷作扇搖，不關風動愛芭蕉。只憐直上抽紅蕊，似我丹心向本朝。曾看輕舟渡遠津，無風著岸不經旬。只緣命蹇須知命，卻是人爭阻得人。上谷何曾解有情，有情人自惜君行。證因池上今生願，的的他生作化生。新店南原後夜程，黃河風浪信難平。渡頭楊柳知人意，為惹官船莫放行。
喜山鵲初歸三首 司空圖
翠衿紅觜便知機，久避重羅穩處飛。只為從來偏護惜，窗前今賀主人歸。山中只是惜珍禽，語不分明識爾心。若使解言天下事，燕台今築幾千金。阻他羅網到柴扉，不奈偷倉雀轉肥。賴爾林塘添景趣，剩留山果引教歸。
虞鄉北原 司空圖
澤北村貧煙火獰，稚田冬旱倩牛耕。老人惆悵逢人訴，開盡黃花麥未金。
洛中三首 司空圖
秋風團扇未驚心，笑看妝台落葉侵。繡鳳不教金縷暗，青樓何處有寒砧。不用頻嗟世路難，浮生各自系悲歡。風霜一夜添羈思，羅綺誰家待早寒。燕巢空後誰相伴，鴛被縫來不忍熏。薄命敢辭長滴淚，倡家未必肯留君。
寓筆 司空圖
年年鑷鬢到花飄，依舊花繁鬢易凋。撩亂一場人更恨，春風誰道勝輕飆。
戲題試衫 司空圖
朝班盡說人宜紫，洞府應無鶴著緋。從此玉皇須破例，染霞裁賜地仙衣。
汴柳半枯因悲柳中隱 司空圖
行人莫歎前朝樹，已占河堤幾百春。惆悵題詩柳中隱，柳衰猶在自無身。
上方 司空圖
花落更同悲木落，鶯聲相續即蟬聲。榮枯了得無多事，只是閒人漫系情。
寄王贊學 司空圖
黃卷不關兼濟業，青山自保老閑身。一行萬里纖塵靜，可要張儀更入秦。
新節 司空圖
轉悲新歲重於山，不似輕鷗肯複還。朱紱縱教金印換，青雲未勝白頭閑。
自河西歸山二首 司空圖
一水悠悠一葉危，往來長恨阻歸期。鄉關不是無華表，自為多驚獨上遲。水闊風驚去路危，孤舟欲上更遲遲。鶴群長擾三珠樹，不借人間一隻騎。
王官二首 司空圖
風荷似醉和花舞，沙鳥無情伴客閑。總是此中皆有恨，更堪微雨半遮山。荷塘煙罩小齋虛，景物皆宜入畫圖。盡日無人只高臥，一雙白鳥隔紗廚。
賀翰林侍郎二首 司空圖
太白東歸鶴背吟，鏡湖空在酒船沈。今朝忽見銀台事，早晚重征入翰林。玉版征書洞裏看，沈羲新拜侍郎官。文星喜氣連台曜，聖主方知四海安。
寄王十四舍人 司空圖
幾年汶上約同遊，擬為蓮峰別置樓。今日鳳凰池畔客，五千仞雪不回頭。
綸閣有感 司空圖
風濤曾阻化鱗來，誰料蓬瀛路卻開。欲去遲遲還自笑，狂才應不是仙才。